b'\n_START_ARTICLE_\nPalmi\xc3\xb5li\n_START_PARAGRAPH_\nPalmi\xc3\xb5li on taime\xc3\xb5li, mis p\xc3\xa4rineb \xc3\xb5lipalmi viljade mesokarbist (punakast viljalihast). Suurimaks palmi\xc3\xb5li allikaks on aafrika \xc3\xb5lipalm (Elaeis guineensis), lisaks pressitakse \xc3\xb5li ka ameerika \xc3\xb5lipalmi (Elaeis oleifera) viljalihast. Viljaliha on v\xc3\xa4ga suure \xc3\xb5lisisaldusega (45\xe2\x80\x9375%) ja lisaks k\xc3\xa4\xc3\xa4ritatud viljalihast saadavale palmi\xc3\xb5lile toodetakse pressimise teel seemnetest palmituuma\xc3\xb5li._NEWLINE_Palmi\xc3\xb5li on looduslikult oran\xc5\xbei v\xc3\xb5i punaka v\xc3\xa4rvusega tooraineks oleva viljaliha suure beetakaroteeni sisalduse t\xc3\xb5ttu. Seejuures ei ole sama vilja tuumast saadav palmituuma\xc3\xb5li v\xc3\xb5i kookos\xc3\xb5li punakad, vaid valged v\xc3\xb5i helekollased karotenoidide puuduse t\xc3\xb5ttu. Palmi\xc3\xb5li on ainus taime\xc3\xb5li, mille k\xc3\xbcllastunud ja k\xc3\xbcllastumata rasvhapete suhe on 50:50 ning seet\xc3\xb5ttu on see toatemperatuuril pooltahkunud._NEWLINE_Palmi\xc3\xb5li kasutatakse toiduaine-, seebi- ja kosmeetikat\xc3\xb6\xc3\xb6stuses ning biok\xc3\xbctusena._NEWLINE_Kuna palmi\xc3\xb5li kasutatakse toiduainet\xc3\xb6\xc3\xb6stuses v\xc3\xa4ga palju, tegutsevad keskkonnaaktivistide kogukonnad, et Malaisias ja Indoneesias ei h\xc3\xa4vitataks \xc3\xb5lipalmikasvatuste loomiseks troopilisi metsi. \xc3\x95lipalmide ainukultuuri loomisel on h\xc3\xa4vitatud suur hulk orangutanide looduslikest elupaikadest. H\xc3\xa4vitatud on umbes 75% Indoneesia troopilistest metsadest.\n_START_SECTION_\nAjalugu\n_START_PARAGRAPH_\nInimesed hakkasid \xc3\xb5lipalme kasutama umbes 5000 aastat tagasi. 1800ndate l\xc3\xb5pus leidsid arheoloogid Abydoses 5000 aastat vanast hauast aine, mis sisaldas palmi\xc3\xb5li._NEWLINE_Aafrika \xc3\xb5lipalmist (Elaeis guineesis) p\xc3\xa4rinev palmi\xc3\xb5li oli esmalt kasutusel L\xc3\xa4\xc3\xa4ne- ja Kesk-Aafrika riikides k\xc3\xbcpsetus\xc3\xb5lina. Samuti j\xc3\xb5udis palmi\xc3\xb5li k\xc3\xbcpsetus\xc3\xb5lina Euroopasse t\xc3\xa4nu L\xc3\xa4\xc3\xa4ne-Aafrikas kaubelnud Euroopa kaupmeestele. Palmi\xc3\xb5li muutus Briti ettev\xc3\xb5tjatele n\xc3\xb5utud kaubaks t\xc3\xb6\xc3\xb6stusrevolutsiooni ajal, kuna toodet kasutati masinate t\xc3\xb6\xc3\xb6stusliku m\xc3\xa4\xc3\xa4rdeainena._NEWLINE_Palmi\xc3\xb5list toodeti seepe ja puhastusaineid, n\xc3\xa4iteks Lever Brothersi (praegune Unilever) Sunlighti seepi. Palmi\xc3\xb5list valmistas oma esimesed tooted ka Palmolive. 1870ndate paiku oli palmi\xc3\xb5li L\xc3\xa4\xc3\xa4ne-Aafrika riikide, n\xc3\xa4iteks Ghana ja Nigeeria, suurimaks ekspordiartikliks.\n_START_SECTION_\nKoostis\n_START_PARAGRAPH_\nPalmi\xc3\xb5lil on palju kasutusvaldkondi. Palmi toor\xc3\xb5li muudavad toiduainet\xc3\xb6\xc3\xb6stusele kasutusk\xc3\xb5lblikuks rasvhapete ning triats\xc3\xbc\xc3\xbclgl\xc3\xbctserooli ainulaadne struktuur. Palmi\xc3\xb5li on ainus taime\xc3\xb5li, milles sisalduvate k\xc3\xbcllastunud ning k\xc3\xbcllastumata rasvhapete sisaldus jaguneb pooleks._NEWLINE_Palmi toor\xc3\xb5li, mis on oma v\xc3\xa4rvuse t\xc3\xb5ttu tuntud ka kui punane palmi\xc3\xb5li, sisaldab v\xc3\xa4ga suurel hulgal E-vitamiini ja on seet\xc3\xb5ttu kasutusel E-vitamiini allikana. Just aafrika \xc3\xb5lipalmi Elaeis guineensis viljadest pressitud toor\xc3\xb5lis on t\xc3\xa4heldatud eriti suurt tokotrienooli sisaldust (kuni 800 mg/kg). Tokotrienool on E-vitamiini \xc3\xbcks vorm.\n_START_SECTION_\nKaroteen\n_START_PARAGRAPH_\nRafineerimata palmi toor\xc3\xb5lile on looduslikult omane oran\xc5\xbe v\xc3\xb5i punakas v\xc3\xa4rvus, mille p\xc3\xb5hjuseks on suur beetakaroteeni sisaldus. Palmi\xc3\xb5li sisaldab looduslikult k\xc3\xb5ige rohkem karoteene: toor\xc3\xb5lis umbes 500\xe2\x80\x93700 ppm. Karoteenide koguhulgast 33% moodustab \xce\xb1-karoteen, 65% \xce\xb2-karoteen ning \xc3\xbclej\xc3\xa4\xc3\xa4nud 2% \xce\xb3-karoteen ja teised karoteenid.\n_START_SECTION_\nPehmendamine\n_START_PARAGRAPH_\nPalmipuu viljade tiheda struktuuri t\xc3\xb5ttu on esmalt vajalik viljade pehmendamine. Pehmendades on \xc3\xb5li pressimisel lihtsam k\xc3\xa4tte saada. \xc3\x9cheks v\xc3\xb5imaluseks on vilju pehmendada steriliseerimise teel, mis lisaks pehmendamisele inaktiveerib viljas oleva lipaasi (ens\xc3\xbc\xc3\xbcm) ning takistab vabade rasvhapete teket. Steriliseerimisel paigutatakse palmipuu viljade kobarad r\xc3\xb5hu all olevasse horisontaalsesse aurukambrisse (300 psi ja 140 \xc2\xb0C) 60\xe2\x80\x9390 minutiks. Steriliseerimise k\xc3\xa4igus kasutatakse 140\xe2\x80\x93224 kg vett iga v\xc3\xa4rske viljakobara tonni kohta. Pehmendamiseks v\xc3\xb5idakse vilju ka kuumas vees keeta._NEWLINE_Pehmendatud palmipuuviljad eemaldatakse kobarate k\xc3\xbcljest p\xc3\xb6\xc3\xb6rleva trumli abil. Kobarad, mille k\xc3\xbcljest ei ole v\xc3\xb5imalik vilju eemaldada, suunatakse tagasi steriliseerimisprotsessi. Eemaldusprotsessi k\xc3\xa4igus ei kasutata v\xc3\xa4ga suurt trumli p\xc3\xb6\xc3\xb6rlemiskiirust, et v\xc3\xa4ltida suurt palmi\xc3\xb5li kadu._NEWLINE_Perikarbi eemaldamiseks kuumutatakse palmipuuvilju k\xc3\xa4\xc3\xa4ritusmasina p\xc3\xb6\xc3\xb6rlevas mahutis. Seal eraldatakse viljaliha palmipuuseemnest ehk tuumast. Segu suunatakse peale protsessi kruvipressi, kus mitmets\xc3\xbcklilise pressimisega ekstraheeritakse \xc3\xb5li. \xc3\x95li, vee ja tahkete j\xc3\xa4\xc3\xa4kide eraldamise lihtsustamiseks kasutatakse setteanumat, milles setitatakse tahked osakesed gravitatsiooni m\xc3\xb5jul p\xc3\xb5hja. Puhta toor\xc3\xb5li eraldamiseks lahustatakse kuuma veega \xc3\xb5lisegu viskoossuse v\xc3\xa4hendamiseks. Peale \xc3\xbche- kuni kolmetunnist sadenemist eraldatakse 85\xe2\x80\x9390 \xc2\xb0C juures hoitav \xc3\xb5lisegu pinnakihilt ning puhastatakse tsentrifuugi abil enne vaakumkuivatis kuivatamist._NEWLINE_\xc3\x9chest tonnist v\xc3\xa4rske vilja kobaratest toodetakse u 225 kg palmi toor\xc3\xb5li ning saadakse 67 kg palmipuu viljatuumi, millest pressitakse edasise protsessi k\xc3\xa4igus palmituuma\xc3\xb5li._NEWLINE_T\xc3\xb6\xc3\xb6tlusprotsessist annab hea vaate GreenPalmi koostatud infograafik (vt V\xc3\xa4lislinke).\n_START_SECTION_\nRafineerimine\n_START_PARAGRAPH_\nRafineerimise esimeses faasis eemaldatakse fosfatiidid palmi toor\xc3\xb5list. Lihtsaimal juhul on h\xc3\xbcdraaditud fosfatiidid (letsitiin ja fosfatid\xc3\xbc\xc3\xbcl-inositool) eemaldatavad vaid \xc3\xb5li ja vee segamisel. Lisaks on kasutusel ka erinevad mitteh\xc3\xbcdraatunud happed.\n_START_SECTION_\nPleegitamine\n_START_PARAGRAPH_\nPleegitamise eesm\xc3\xa4rk on kaotada palmi toor\xc3\xb5li punane v\xc3\xa4rvus. Pleegitamiseks kasutatakse pleegitussavisid, mis adsorbeerivad v\xc3\xa4rvi andvaid karotenoide. V\xc3\xa4rvust andvad pigmendid seotakse keemiliselt Van der Waalsi j\xc3\xb5ududega, teised komponendid seotakse iooniliste v\xc3\xb5i kovalentsete sidemetega pleegitava reagendiga._NEWLINE_V\xc3\xa4rvuse eemaldamine on k\xc3\xb5ige kulukam t\xc3\xb6\xc3\xb6tlusprotsess eelk\xc3\xb5ige seadmete ning pleegitusreagentide hinna t\xc3\xb5ttu.\n_START_SECTION_\nL\xc3\xb5hna ja k\xc3\xb5rvalmaitsete eemaldamine\n_START_PARAGRAPH_\nL\xc3\xb5hna- ning maitseomadustele lisaks eemaldatakse ka vabad rasvhapped ja v\xc3\xa4rvipigmendid, et tagada k\xc3\xb5rgeim kvaliteet. Eelnevalt pleegitatud \xc3\xb5li kuumutatakse 80 \xc2\xb0C juures ning piserdatakse vaakumkambrisse (r\xc3\xb5hk alla 50 mbar), et v\xc3\xa4ltida oks\xc3\xbcdeerumist ning pol\xc3\xbcmerisatsiooni._NEWLINE_Tulemuseks on rafineeritud, v\xc3\xa4rvusetu ja l\xc3\xb5hnatu palmi\xc3\xb5li (inglise RBD Palm Oil).\n_START_SECTION_\nFraktsioneerimine\n_START_PARAGRAPH_\nFraktsioneerimise k\xc3\xa4igus jagatakse eelnevalt t\xc3\xb6\xc3\xb6deldud palmi\xc3\xb5li lihtsustatult kaheks fraktsiooniks: 80% palmoleiini ning 20% palmsteariini.\n_START_SECTION_\nPalmipuuseemned\n_START_PARAGRAPH_\nPalmipuu viljade tuumast eraldatud seemnetest pressitakse palmituuma\xc3\xb5li, mis sisaldab suuremal hulgal k\xc3\xbcllastunud rasvasid (> 80%) kui palmi\xc3\xb5li. Palmituuma\xc3\xb5li tahkumistemperatuur on vahemikus 20\xe2\x80\x9324 \xc2\xb0C, joodiarv on 14\xe2\x80\x9321 ning palmituuma\xc3\xb5li sisaldab umbes 48% lauriinhapet (C12:0)._NEWLINE_Palmituuma\xc3\xb5li kasutatakse t\xc3\xb6\xc3\xb6stuslikul k\xc3\xbcpsetamisel, kuna see on odav._NEWLINE_Palmitiinhappe derivaate kasutati Teise maailmas\xc3\xb5ja ajal koos ligroiiniga napalmi tootmiseks.\n_START_SECTION_\nTootmine ja tarbimine\n_START_PARAGRAPH_\n2015. aastal toodeti kokku 59 359 miljonit tonni (MT) palmi\xc3\xb5li. Sellest 31 000 MT ehk 52,2% Indoneesias, 19 617 MT (33%) Malaisias, 1830 MT (3,1%) Tais, 1109 MT (1,9%) Colombias, 1010 MT (1,7%) Nigeerias ning 4793 MT (8,1%) mujal riikides._NEWLINE_2015. aasta seisuga tarbis suurim palmi\xc3\xb5li tootja Indoneesia ise 8703 miljonit tonni palmi\xc3\xb5li ehk 15% kogutoodangust, Indias 7758 MT (13%) ning Euroopa Liidu liikmesriikides kokku 7116 MT ehk 12% kogutoodangust.\n_START_SECTION_\nRoundtable on Sustainable Palm Oil\n_START_PARAGRAPH_\nS\xc3\xa4\xc3\xa4stliku Palmi\xc3\xb5li \xc3\x9cmarlaud (RSPO, Roundtable on Sustainable Palm Oil) on 2004. aastal asutatud mittetulundus\xc3\xbching, mille kutsus kokku Maailma Looduse Fond. RSPO \xc3\xbchendab palmi\xc3\xb5li t\xc3\xb6\xc3\xb6stuse eri sektoreid: \xc3\xb5lipalmide kasvatajaid, tarbekaupade tootjaid, edasim\xc3\xbc\xc3\xbcjaid, panku ja investoreid._NEWLINE_2008. aastal t\xc3\xb6\xc3\xb6tas RSPO v\xc3\xa4lja loetelu tingimustest, mida tuleb ettev\xc3\xb5tetel t\xc3\xa4ita, et toota sertifitseeritud s\xc3\xa4\xc3\xa4stlikku palmi\xc3\xb5li (Certified Sustainable Palm Oil, CSPO). RSPO olulisim kriteerium on piirata ohustatud \xc3\xb6kos\xc3\xbcsteemide, ohustatud liikide elupaikade ning p\xc3\xb5lismetsade h\xc3\xa4vitamist. RSPO-sertifitseerimine t\xc3\xa4hendab t\xc3\xb5husamat j\xc3\xa4\xc3\xa4tmek\xc3\xa4itlust, v\xc3\xa4henenud pestitsiidide kasutamist, tootmise suuremat l\xc3\xa4bipaistvust ja tootmist ning v\xc3\xa4hem kasvuhoonegaase._NEWLINE_Tarneahela sertifitseerimine on katkematu tee algallikast kuni tarbijani, sealhulgas k\xc3\xb5ik rafineerimise, valmistamise, t\xc3\xb6\xc3\xb6tlemise, transpordi ja levitamise etapid. Selliselt tagatakse toote p\xc3\xa4ritolu sealt, kust te v\xc3\xa4idate, et see p\xc3\xa4rineb. Sertifitseerimine tagab teie tarneahela turvalisuse ja j\xc3\xa4lgitavuse ning annab usaldusv\xc3\xa4\xc3\xa4rsed t\xc3\xb5endid toote j\xc3\xa4tkusuutliku hankimise kohta._NEWLINE_RSPO sertifitseeritud palmi\xc3\xb5li moodustas 20% 2014. aasta kogutoodangust ehk umbes 12\xc2\xa0000 MT.'